Document ID: 32010D0331

KOMISIJAS LĒMUMS
(2010. gada 14. jūnijs),
ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū dzelzs(III)-nātrija-EDTA kā jaunu pārtikas produktu sastāvdaļu
(izziņots ar dokumenta numuru C(2010) 3729)
(Autentisks ir tikai teksts vācu valodā)
(2010/331/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Akzo Nobel Chemicals GmbH2006. gada 4. septembrī Apvienotās Karalistes kompetentajām iestādēm iesniedza lūgumu par dzelzs(III)-nātrija-EDTA kā jaunas pārtikas produktu sastāvdaļas laišanu tirgū.
(2)
Apvienotās Karalistes kompetentā pārtikas novērtēšanas iestāde 2006. gada 11. septembrī izdeva sākotnējo novērtējuma ziņojumu. Šajā ziņojumā tā secināja, ka ir vajadzīga papildu novērtēšana.
(3)
Komisija 2006. gada 27. novembrī informēja visas dalībvalstis par pieprasījumu. 2006. gada 22. decembrī lūdza veikt EFSA novērtējumu.
(4)
Pēc Komisijas lūguma 2009. gada 26. novembrī zinātnes ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem (ANS), pieņēma atzinumu par dzelzs(III)-nātrija-EDTA nekaitīgumu. Minētajā atzinumā EFSA secināja, ka EDTA nerada bažas par kaitīgumu, ja EDTA dienas deva nepārsniedz 1,9 mg EDTA uz ķermeņa masas kg.
(5)
Komisijas 2009. gada 13. oktobra Regulā (EK) Nr. 953/2009 par vielām, ko īpašu uztura apsvērumu dēļ var pievienot īpašas diētas pārtikas produktiem (2), Eiropas Parlamenta un Padomes 2002. gada 10. jūnija Direktīvā 2002/46/EK par dalībvalstu tiesību aktu tuvināšanu attiecībā uz uztura bagātinātājiem (3) un/vai Eiropas Parlamenta un Padomes 2006. gada 20. decembra Regulā (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (4) paredzēti īpaši noteikumi par vitamīnu, minerālu un citu vielu izmantošanu pārtikā. Dzelzs(III)-nātrija-EDTA jālieto, neskarot minēto tiesību aktu noteikumus. Šā lēmuma II pielikumā noteiktie daudzumi attiecas vienīgi uz EDTA, neskarot pārtikai pievienojamās dzelzs daudzumu. Pamatojoties uz zinātnisko novērtējumu, konstatēts, ka dzelzs(III)-nātrija-EDTA atbilst Regulas (EK) Nr. 258/97 3. panta 1. punktā noteiktajiem kritērijiem.
(6)
Lai nodrošinātu, ka bērnu uzturā netiek pārsniegta EDTA pieļaujamā dienas deva (PDD), ir lietderīgi noteikt ierobežojumus attiecībā uz EDTA pievienošanu pārtikai.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Atbilstoši šā lēmuma I pielikumam dzelzs(III)-nātrija-EDTA kā dzelzs avotu var laist Savienības tirgū kā jaunu pārtikas produktu sastāvdaļu lietošanai, neskarot Regulas (EK) Nr. 953/2009, Direktīvas 2002/46/EK un/vai Regulas (EK) Nr. 1925/2006 īpašos noteikumus.
Pārtikas produktiem pievienojamais dzelzs(III)-nātrija-EDTA (izteikta ka bezūdens EDTA) maksimālais daudzums ir noteikts II pielikumā.
2. pants
Ar šo lēmumu atļautās jaunās pārtikas produktu sastāvdaļas nosaukums uz to saturoša pārtikas produkta etiķetes ir “dzelzs(III)-nātrija-EDTA”.
3. pants
Šis lēmums ir adresēts uzņēmumam Akzo Nobel Chemicals GmbH, Kreuzauer Strasse 46, 52355 Düren, Deutschland.
Briselē, 2010. gada 14. jūnijā

Labels: 1
17
0
3
18